Kyle gee Kiwi's hoop in toets-eindstryd | Netwerk24
20 Junie 2021 20:09
Hoe is daai? Die Kiwi-hemelbesem Kyle Jamieson appelleer suksesvol en betrap Virat Kohli (44) been voor paaltjies. Foto: Getty Images
Indië is, met Jamieson (5/31) aan die spits, vir net 217 lopies in sy eerste beurt uitgeboul nadat hy die derde dag met sy telling op 146/3 begin het.
Nieu-Seeland het in sy eerste kolfbeurt tot op 101/2 gevorder, met die gebore Suid-Afrikaner Devon Conway wat 54 aangeteken het toe spel deur swak lig gestaak is.
Die paaltjie van Virat Kohli, wat nie 'n lopie by sy oornagtelling van 44 kon voeg nie, het die lenige Jamieson vroeg in die regte stemming gehad.
Die Kiwi-boulers het die oggendskof, waarin vier paaltjies gekantel het, oorheers.
Die 26-jarige Jamieson het Kohli, sy kaptein by die Bangalore Royal Challengers, been voor paaltjies betrap en van die inkomende kolwer Rishabh Pant (4) ontslae geraak. Neil Wagner (2/40) het daarna seker gemaak dat die ander oornagkolwer, Ajinkya Rahane (49), ook nie sy vyftigtal kry nie.
Jamieson het hom ná middagete op 'n driekuns met die paaltjies van Ishant Sharma en Jasprit Bumrah van agtereenvolgende aflewerings bevind. – Sportredaksie
Meer oor: Virat Kohli | Kyle Jamieson | Nieu-Seeland | Indie | Wêreld-Toetskampioenskap | Krieket | Snelbouler